《桐柏崇道观》
宋代·太史章

神仙隐居尚深渺，径迂不欲与世通。必求峭拔出林杪，俯视左右环群峰。

飞泉不测源所自，瀑注一落千丈虹。步跻石磴旋盘折，翠荫蒙密多长松。

唐闻马练师，晋传葛仙翁。丹灰已死不复炽，独有翰墨留遗踪。

定知华表立归鹤，谁见灵湫藏蛰龙。白云子，信亦稀，藐视声利如尘泥。

仕途捷径非我乐，不死之乡终欲归。玉霄峰前烟扑扑，金庭宫外云霏霏。

哀猿啸断月不古，桃杏得春还满枝。风驭寥寥何处在，孤坟棺殓只空衣。

作者简介：太史章，德清（今属浙江）人。哲宗元祐三年（一○八八）进士（《宋会要辑稿》选举三之四八）。元符二年（一○九九）知天台县（《嘉定赤城志》卷一一）。今录诗五首。